Groot kommer oor aantal poste by Gautengse skoleFoto: Pinterest.com Hoofde van die meeste hoërskole in Gauteng sit met hulle hande in die hare omdat hulle inderhaas moet rondskarrel om te verseker dat hulle al hulle onderwysers vir 2018 kan behou en bekostig. Sowat 90% van die openbare hoërskole in die provinsie het ŉ week voor die skole vir die jaar sluit kennis van die Gautengse onderwysdepartement ontvang dat hulle nie al die posvoorsienings sal kry waarvoor hulle aansoek gedoen het nie. Die departement het ook die posvoorsiening vir instelling van Afrika-tale by laerskole gestaak en hoofde versoek om nie die poste te vul nie. Van die hoërskole verloor tot ses poste wat nou nie meer deur die departement gefinansier sal word nie. Onderwyskenners meen dit kan die skole se funksionaliteit beïnvloed en sal ŉ negatiewe uitwerking op die gehalte van onderrig by die skole hê. “Dit plaas die skole in ŉ baie moeilike posisie, want hulle begrotingsvergaderings is klaar afgehandel en nou moet hulle skielik vir nuwe poste beplan,” het Etresia Raubenheimer, provinsiale verteenwoordiger vir die Suid-Afrikaanse Onderwysunie (SAOU), aan Maroela Media gesê. Sy het ook bevestig dit is besonder laat om dié soort kennisgewing nou aan die hoofde te verskaf. “Volgens die Skolewet moet posvoorsienings reeds op 30 September aan die skole voorsien word, maar die departement sal sê dit is vakbonde se skuld omdat die posvoorsiening eers só laat plaasgevind het. Ons het die eerste posvoorsiening afgekeur, want daar was toe nog minder poste vir die skole begroot.” Die posvoorsiening vir Gauteng was 56 741 onderwysers vir openbare skole en dit is nou met slegs 615 onderwysposte verhoog vir die komende jaar. Raubenheimer het gesê die onderwysdepartement se toewysings hou eenvoudig nie tred met die groeiende leerdergetalle by skole nie. Sy reken die departement is finansieel in die knyp vandaar die drastiese besnoeiing aan die toewysing van personeel by die skole. “Ek het ŉ bietjie begrip vir die departement. Daar is ŉ groot invloei van leerders na Gauteng. Sommige kom selfs van die Oos-Kaap om hulle skoolloopbane in die provinsie te voltooi, maar die geld vloei ongelukkig nie saam met hulle nie. “Die departement vir basiese onderwys reken ook tot 40 000 gr. 1- en 40 000 gr. 8-leerders moet nog plek in 2018 in skole vind en die meeste hiervan is in Gauteng. “Daar is ekstra poste geskep, maar dit is te min en selfs met die hersiene posvoorsiening bly skole verloor,” het Raubenheimer gesê. Dit kan groter klasse in 2018 by die meeste hoërskole in Gauteng beteken. “Ons sien dat groter klasse ongelukkig swakker dissipline en onderrig van swakker gehalte beteken. Hoe meer kinders daar in ŉ klas is, hoe minder aandag kan ŉ onderwyser aan elke leerder gee.” Volgens haar is die enigste ligpunt in die saak tot dusver dat die departement ŉ memorandum aan die hoërskole gestuur het waarin hulle vra dat skole nie ŉ afleggingsproses sal begin nie. “Onderwysers verloor nie hulle poste nie, die onderwysdepartement plaas hulle gewoonlik net na ŉ ander skool oor, maar dit bly ŉ emosionele proses. Ek kan net dink hoe onseker onderwysers in hierdie stadium moet voel as hulle nie verseker is van hulle werk of weet waar hulle volgende jaar sal werk nie. Gelukkig is die proses vir eers heeltemal uitgestel.” Raubenheimer het bygevoeg die skole kan appelleer teen die posvoorsienings wat aan hulle toegewys is, maar selfs al sou hulle die hele proses volg, twyfel sy of hulle wel al die poste sal kry wat hulle aangevra het. Maroela Media het die Gautengse onderwysdepartement genader vir kommentaar. Steve Mabona, die departement se woordvoerder, het gesê hy kan nie telefonies op die kwessie reageer nie. Hy het versoek dat die vrae hieroor aan hom ge-e-pos word. Maroela Media het ten tyde van plasing nog nie kommentaar hieroor ontvang nie.